Sklep U 4/2003
Datum: 2003-06-20T02:00:00.000+02:00
ecli: ECLI:SI:VSRS:2003:U.4.2003
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: plačilo komunalnega prispevka - stvarna pristojnost

## Jedro

Med zadevami, o katerih odloča v upravnem sporu na prvi stopnji Vrhovno sodišče RS, ni pristojnosti za odločanje o sporih zaradi komunalnega prispevka. Zato je za odločanje o sporu zaradi komunalnega prispevka pristojno upravno sodišče.

## Izrek

I. Vrhovno sodišče Republike Slovenije se izreče za stvarno nepristojno.

II. Zadeva se odstopi v reševanje Upravnemu sodišču Republike Slovenije v Ljubljani.

## Obrazložitev

Tožnik je pri Vrhovnem sodišču Republike Slovenije vložil tožbo zoper odločbo tožene stranke - Župana Občine M. z dne 15.1.2003. S to je tožena stranka zavrnila njegovo pritožbo zoper odločbo Občinske uprave Občine M. z dne 3.10.2002, s katero je bilo tožniku naloženo plačilo komunalnega prispevka zaradi gradnje stanovanjske hiše. Vrhovno sodišče Republike Slovenije se je moralo izreči za stvarno nepristojno zaradi naslednjih razlogov: Stvarno pristojnost za odločanje v upravnem sporu določa Zakon o upravnem sporu (ZUS, Uradni list RS, št. 50/97 in 70/2000). Po določbi 9. člena ZUS v upravnem sporu odloča na prvi stopnji upravno sodišče, kolikor ni s tem zakonom drugače določeno. Vrhovno sodišče Republike Slovenije odloča v upravnem sporu na prvi stopnji le o zadevah, ki so izrecno določene v 10. členu ZUS. Ker med temi zadevami ni pristojnosti za odločanje v sporih zaradi komunalnega prispevka, je v skladu z 9. členom ZUS za odločanje v tem upravnem sporu pristojno upravno sodišče. Glede na navedeno se je Vrhovno sodišče Republike Slovenije na podlagi 1. odstavka 19. člena Zakona o pravdnem postopku v zvezi s 16. členom ZUS izreklo za stvarno nepristojno in zadevo odstopilo v reševanje Upravnem sodišču Republike Slovenije kot pristojnemu sodišču.